## El Consell acorda el marc de col·laboració entre les conselleries de Servicis Socials, Hisenda i Sanitat per a la consolidació de la història social única i de l’espai sociosanitari electrònic

*** Es consolidarà un model d’atenció integral, continuada, eficient i centrat en la persona, que elimina duplicitats, facilita la continuïtat assistencial i reforça la capacitat de planificació sociosanitària conjunta
* Es desplegarà un mapa sociosanitari de la Comunitat Valenciana que permetrà visualitzar i gestionar de manera integrada els recursos, les unitats convivencials, els servicis disponibles i els circuits d’atenció compartits, cosa que constituïx la base estructural de l’espai sociosanitari
* L’espai sociosanitari electrònic garantirà un entorn digital compartit per a professionals dels sistemes sanitari i social mitjançant un visor únic, interoperable i segur**

El Consell ha aprovat l’acord marc de col·laboració entre la Conselleria de Servicis Socials, Família i Infància; la Conselleria d’Economia, Hisenda i Administració Pública, i la Conselleria de Sanitat per a la consolidació de la història social única i de l’espai sociosanitari electrònic.

L’espai sociosanitari electrònic sorgix de l’evolució dels sistemes electrònics ja existents de la història social única de la Conselleria de Servicis Socials, Família i Infància i de la història clínica de la Conselleria de Sanitat.

El nou acord permetrà completar la implantació de la història social única en el conjunt de la xarxa pública de servicis socials, i assegurar l’homogeneïtat en els procediments de registre, valoració i intervenció social en tot el territori de la Comunitat Valenciana.

D’esta manera, es consolidarà un model d’atenció integral, continuada, eficient i centrat en la persona, que eliminarà duplicitats, facilitarà la continuïtat assistencial i reforçarà la capacitat de planificació sociosanitària conjunta.

Així mateix, es desplegarà un mapa sociosanitari de la Comunitat Valenciana, sustentat en el Sistema d’Informació Poblacional (SIP) com a identificador únic de la ciutadania, que permetrà visualitzar i gestionar de manera integrada els recursos, les unitats convivencials, els servicis disponibles i els circuits d’atenció compartits entre els dos sistemes, cosa que constituirà la base estructural de l’espai sociosanitari.

Este acord marc farà possible implantar i consolidar definitivament l’espai sociosanitari electrònic durant el primer trimestre de 2027, la qual cosa garantix un entorn digital compartit per a professionals dels sistemes sanitari i social mitjançant un visor únic, interoperable i segur.

També permetrà assegurar la plena interoperabilitat, traçabilitat i seguretat jurídica en el tractament de les dades sanitàries i socials, en compliment de la normativa autonòmica, estatal i europea en matèria d’administració electrònica, seguretat de la informació i protecció de dades personals.

Este acord substituïx l’acord del Consell aprovat en 2021, que ha permés el desplegament inicial del sistema d’informació sociosanitari, la vigència del qual expira el 31 de desembre de 2025.

Amb el nou acord marc, també es complixen de manera efectiva les obligacions normatives derivades de la Llei 3/2029, de servicis socials inclusius; la Llei 10/2014, de salut; la Llei 39/2006, de promoció d’autonomia personal i atenció a la dependència, i la Llei 6/2003, de cohesió i qualitat del Sistema Nacional de Salut, i es garantix l’acció coordinada entre administracions i sistemes.

**Espai sociosanitari electrònic**

L’espai sociosanitari electrònic serà interoperable amb la resta dels sistemes existents en l’Administració de la Generalitat que donen suport als processos d’atenció i gestió de servicis sanitaris i socials, amb l’objectiu de garantir la coordinació entre els professionals, dins d’un model d’intervenció dirigit a optimitzar els recursos, millorar la comunicació i permetre el treball conjunt, complementari i interdisciplinari, en honor de la consecució d’una atenció integral i de qualitat quan les necessitats de les persones es presenten de manera simultània.

La Conselleria de Sanitat assumirà el lideratge i la coordinació de l’espai sociosanitari electrònic i serà l’encarregada tant de la tramitació i execució del corresponent contracte per al desenrotllament i la consolidació del sistema d’informació d’este espai, com de realçar el seu seguiment administratiu.

**Història social única**

Este sistema d’informació de l’espai sociosanitari electrònic sorgirà del desenrotllament, l’evolució i la consolidació del sistema d’informació de la història social única electrònica, en el projecte d’execució de la qual participarà la Conselleria de Servicis socials, Família i Infància.

D’esta manera, la Conselleria de Servicis socials, Família i Infància assumirà el lideratge i coordinarà el projecte d’història social única i serà l’encarregada tant del disseny de la part corresponent del contracte per al desenrotllament i la consolidació del sistema d’informació d’esta, com del seu seguiment administratiu.

Per la seua banda, la Conselleria d’Hisenda, Economia i Administració Pública, a través de la Direcció General de Tecnologies de la Informació i les Comunicacions (DGTIC), s’encarregarà de la construcció i el desenrotllament del sistema d’informació de la història social única, garantirà la interoperabilitat dels sistemes i participarà en la migració de dades dels sistemes d’informació de servicis socials al nou sistema.

**Tractament de dades de caràcter personal**

Seran responsables del tractament de dades de caràcter personal, garantint el compliment de la normativa vigent, la Conselleria de Sanitat i la Conselleria de Servicis Socials, Família i Infància. Per la seua banda, la DGTIC serà l’encarregada del tractament.

Les conselleries responsables del tractament i la DGTIC es comprometen a col·laborar entre si amb la finalitat de contribuir a un compliment adequat de la normativa de protecció de dades.

Finalment, el nou acord marc considera prioritari el projecte de “consolidació de la història social única i de l’espai sociosanitari electrònic”, dins dels projectes susceptibles de ser finançats amb fons europeus, i els càrrecs s’atendran amb el pressupost del projecte.

Fecha: 26/12/2025